ত্রাসের খেলা শেষ! আত্মসমর্পণ করলেন মাও নেতা কিষেনজির স্ত্রী

ওয়েব ডেস্ক: একটা সময় জঙ্গলমহলের ত্রাস ছিলেন মাওবাদী (Maoist) নেতা কিষেনজি (Kishenji)। তাঁকে দমন করতে কালঘাম ছুটে গিয়েছিল বাংলার তৎকালীন বাম সরকারের। তবে ২০১১ সালে এনকাউন্টারে মৃত্যু হয় কিষেনজির। তারপর থেকেই মাওবাদী সংগঠনের বড় ভূমিকায় আসেন তাঁর স্ত্রী পথুলা পদ্মাবতী (Pothula Padmavathi) ওরফে কল্পনা। দীর্ঘ ৪৩ বছর তিনি অন্তরালে থেকেই পরিচালনা করতেন মাওবাদীদের কার্যকলাপ। ময়নাবাঈ, ময়নাক্কা, সুজাতা নামেও পরিচিত ছিলেন কিষেনজির স্ত্রী। তবে এবার ত্রাসের খেলা শেষ করে আত্মসমর্পণ (Surrender) করলেন তিনি।

বর্তমানে পথুলা পদ্মাবতীর মাথার দাম ছিল এক কোটি টাকা। সেই অবস্থায় শনিবার তেলঙ্গানা পুলিশের (Telangana Police) কাছে আত্মসমর্পণ করেন তিনি। একইসঙ্গে তাঁর তিন মহিলা সহযোগীও পুলিশের কাছে আত্মসমর্পণ করেছেন বলে জানা গিয়েছে। দেশজুড়ে মাওবাদী দমনে যখন বিশেষভাবে সক্রিয়তা দেখাচ্ছে কেন্দ্র সরকার, তখন এমন এক মাও নেত্রীর আত্মসমর্পণকে বড় সাফল্য হিসেবে দেখা হচ্ছে নিরাপত্তা বাহিনীর তরফে।

আরও পড়ুন: হট এয়ার বেলুনে আগুন, অল্পের জন্য রক্ষা পেলেন মোহন যাদব!

জন্মসূত্রে পথুলা ছিলেন গাদওয়াল অঞ্চলের বাসিন্দা। অল্প বয়স থেকেই বিপ্লবী রাজনীতির সঙ্গে যুক্ত হন তিনি। তাঁর বিপ্লবী জীবনের শুরু হয় তুতো ভাই প্যাটেল সুধাকর রেড্ডির হাত ধরে। সুধাকর রেড্ডি ২০০৯ সালে মৃত্যুবরণ করেন। এরপর পথুলা নিজেকে মাওবাদীদের প্রথম প্রজন্মের অন্যতম প্রতিনিধি হিসেবে প্রতিষ্ঠা করেন।

এর মাঝেই ১৯৮৪ সালে তিনি প্রবীণ মাওবাদী নেতা মালোজুলা কোটেশ্বর রাও ওরফে কিষেনজিকে বিয়ে করেন। কিষেনজি পশ্চিমবঙ্গে ২০১১ সালে এক এনকাউন্টারে নিহত হওয়ার পর তিনি দলের নেতৃত্বে আরও সক্রিয় ভূমিকা নেন। বিভিন্ন রাজ্যে তাঁর বিরুদ্ধে মোট ১০৬টি মামলা দায়ের রয়েছে। তবে কিষেনজি-পত্নীর মতো নেত্রীর পিছু হটা মাওবাদী নেটওয়ার্কে ভাঙনের ইঙ্গিত বহন দিচ্ছে বলেই মনে করছেন বিশেষজ্ঞরা।

দেখুন আরও খবর:

The post ত্রাসের খেলা শেষ! আত্মসমর্পণ করলেন মাও নেতা কিষেনজির স্ত্রী first appeared on KolkataTV.